Dapper meisie help familie red
Onderwerp: Dapper meisie help familie red Sat Aug 07, 2010 11:08 pm
WELKOM. – ’n Weeskind (12) van Welkom, wat by haar ouma en oupa bly, was Donderdagnag waarskynlik haar familie se redding toe sy met mag en mening teen hul aanvallers gebaklei, hulle selfs met ’n kombuismes toegetakel en in die proses self erg beseer is.
Die meisie en haar familie van die woonbuurt Doorn word om veiligheidsredes nie geïdentifiseer nie omdat haar tante in die aanval verkrag is. Die meisie is ten tyde van die bakleiery deur die aanvallers iets ingegee om haar aan die slaap te maak. Toe sy kort daarna wakker word, het sy haar geveg met die aanvallers hervat en alles in haar vermoë gedoen om die verkragter van haar tante af te kry.
Die meisie, haar jonger boetie (4) en sussie (2) en haar tante is gister in ’n plek van veiligheid gehou waar hulle traumaberading moes kry.
Haar ouma en oupa is met veelvuldige beserings in die hospitaal opgeneem.
Die polisie het op die poeier wat die meisie ingegee is, beslag gelê en Lucy, die enigste polisiehond in die Vrystaat wat gebruik word om liggaamsvloeistowwe uit te ruik, het semen uitgewys wat tot verdere beslagleggings gelei het.
Die ure van hel vir die familie het begin toe drie mans Donderdagaand laat met ’n vuurwapen en panga by die grootouers se huis ingebreek het waar ’n snoepwinkel bedryf word.
Die mans het geld geëis, maar die bejaardes se gesmeek dat hulle en die kinders nie beseer word nie, het op dowe ore geval. Die oupa is vasgebind en aangerand en die ouma is met ’n vuurwapen geslaan.
Die meisie het haar oupa uit ’n plas bloed gesleep en hom met ’n kombers toegemaak, waarna sy die aanvallers bestorm en ’n kombuismes gegryp het om hulle daarmee te steek.
Sy is geklap en het ’n diep sny aan haar hand opgedoen. Dit het haar egter nie gekeer nie en die aanvallers het haar toe van die poeier ingegee.
Kapt. Stephen Thakeng, polisiewoordvoerder, sê intussen het die tante (25) en haar vriend van Noordwes daar aangekom en reg in die rowers vasgeloop. Die man is met die panga gewond en die vrou is na ’n kamer gedwing waar sy verkrag is. Die meisie het wakker geword en haar tante te hulp gesnel.
In die harwar en skok is daar aanvanklik vermoed dat die kind ook verkrag is.
Die rowers het later met die grootouers se motor, sowat R1 000 kontant en selfone gevlug.
Die motor is later die nag deur ao. David Scott van die K9-eenheid langs ’n skool in die woonbuurt Thabong teruggekry.
Enigiemand met inligting wat die polisie in die ondersoek kan help, word gevra om kapt. Elmarie van der Merwe by 082-301-3075 te bel.
Create a forum on Forumotion | Society and Culture | Politics | © phpBB | Free forum support | Kontak | Report an abuse | Latest discussions